ET Euroopa Liidu Teataja C 100/14

Ungari Vabariigi Valitsuse teatis Euroopa Parlamendile ja nõukogule seoses direktiiviga 94/22/EÜ süsivesinike geoloogilise luure, uurimise ja tootmise lubade andmis- ning kasutamistingimuste kohta

(EMPs kohaldatav tekst)

(2007/C 100/11)

Euroopa Parlamendi ja nõukogu direktiivi 94/22/EÜ süsivesinike geoloogilise luure, uurimise ja tootmise lubade andmis- ning kasutamistingimuste kohta (1) (edaspidi “direktiiv”) artikli 3 ja artikli 5 alusel teatab Ungari Vabariik Euroopa Komisjonile järgmist.

Direktiivi artikli 3 rakendamise eest vastutav Ungari pädev asutus on kaevandamist käsitlevat 1993. aasta XLVII seadust arvesse võttes Ungari Mäe- ja Geoloogiaamet.

Ungaris täidavad riigi haldusjuhtimisülesandeid kaevanduse alal Ungari Mäe- ja Geoloogiaamet ja tema piirkondlikud asutused, mäeinspektsioonid. Majandus- ja transpordiministri ülesandeks on järelevalve Ungari Mäe- ja Geoloogiaameti üle ning minister otsustab ka kontsessiooni alla kuuluvate piirkondade kindlaksmääramise, kontsessiooni pakkumise väljakuulutamise ja kontsessioonilepingute sõlmimise üle, arvesse võttes seaduses ja teistes asjakohastes õigusaktides sätestatut. Majandus- ja transpordiministri vastavaid otsuseid valmistab ette Ungari Mäe- ja Geoloogiaamet.

Kaevandamist käsitleva 1993. aasta XLVIII seadusega talle antud volituste alusel määras valitsus Ungari Mäe- ja Geoloogiaametit käsitleva valitsuse määrusega 267 (20. detsember 2006) kindlaks Ungari Mäe- ja Geoloogiaameti piirkondlike asutuste asukohad ja tööpiirkonnad. Kaevandusalastes ametiasjades on esmane pädevus vastava piirkonna mäeinspektsioonil ja teisene pädevus Ungari Mäe- ja Geoloogiaametil, arvesse võttes kindlaksmääratud erandeid

Kontsessioone käsitlevas 1991. aasta XVI seaduses on sätestatud, et kontsessioonilepingut võib lõpetada enne lepingus osutatud tähtaega üksnes kõnealuses seaduses kindlaksmääratud juhtudel ning lepingus ettenähtud tingimusi järgides. Kui leping lõpetatakse teistel põhjustel, loetakse seda lepingu rikkumiseks, ja selle tõttu võib alustada kohtumenetlust lepingut rikkunud poole vastu. Kui kontsessiooni valdaja ei alusta lepingus määratud ajavahemiku jooksul kaevandamist, on ta kaevandamist käsitleva 1993. aasta XLVIII seaduse alusel kohustatud saamata jäänud kaevandustulude korvamiseks tasuma lepingus määratud tasu; kui maksmise kohustust ei täideta, lõpeb kontsessioon seaduse alusel. Ülalnimetatud juhul satub kontsessioonilepingu objektiks olnud piirkond tagasi vabade piirkondade hulka ning kaevandamist käsitleva 1993. aasta XLVIII seaduse alusel on võimalik välja kuulutada kontsessiooni pakkumine või alustada ametlikku loa andmise menetlust.

Direktiivi artikli 3 lõike 1 alusel rakendab Ungari direktiivi artikli 3 lõike 2 punktis a kirjeldatud menetlust.

Kaevandamist käsitleva 1993. aasta XLVIII seaduse järgi tuleb avaliku pakkumise kutse avaldada ka Euroopa Liidu Teatajas vähemalt 90 päeva enne taotluste esitamise ajavahemiku lõppu.

Direktiivi artikli 3 lõike 3 alusel on Ungari Vabariigi territooriumil süsivesinike geoloogiliseks luureks, uurimiseks ja tootmiseks avatud piirkonnad sellised geograafilised piirkonnad,

— millele ei ole osutatud varem sõlmitud kontsessioonilepingutes,

— millele antud kontsessioon on seaduse alusel lõppenud,

— mida ei hõlmata juba seatud (olemasoleva) kaevandamisõigusega,

— mille geoloogilise luure ala on loaomanikud tagastanud,

st käesolevale dokumendile lisatud kaardil valge värviga tähistatud piirkonnad. Teavet avatud piirkondade ja kontsessiooni või kaevandamisõigusega hõlmatud piirkondade kohta võib leida Ungari Mäe- ja Geoloogiaameti kodulehel (www.mbh.hu).

Direktiivi artikli 3 lõike 3 alusel antavate lubade osas saab teavet tingimuste ja nõuete kohta ning muud informatsiooni Ungari Mäe- ja Geoloogiaametist (H-1051 Budapest, Arany János u. 25., postiaadress: H-1372 Budapest, Pf.: 477, telefon: (36-1) 301 29 47, faks: (36-1) 301 29 03, e-post: hivatal@mbh.hu).

Taotlused avatud piirkonnas süsivesinike geoloogilise luure õiguse saamiseks tuleb esitada vastava piirkonna mäeinspektsioonile. Geoloogilise luure õiguse andmise osas konsulteerib mäeinspektsioon geoloogilise luure tehniliste tööde plaani heakskiitmiseks seaduses loetletud valdkondlike ametiasutustega. Seaduses sätestatud juhtudel võib valdkondlik ametiasutus seada geoloogilisele luuretegevusele tingimusi, seda piirata või selle keelata, isegi kui õigus luureks oli antud.

Mäeinspektsioon lähtub taotluste läbivaatamisel kaevandamist käsitleva 1993. aasta XLVIII seaduse ja selle seaduse rakendamiseks välja antud valitsuse määruse 203 (19. detsember 1998) nõuetest ning taotluste saabumise järjekorrast.

Direktiivi artikli 5 lõike 1 alusel ja ilma, et see piiraks kontsessioone käsitleva 1991. aasta XVI seaduse kohaldamist, on lubade andmisel kohaldatavad üldtingimused järgmised:

a) taotleja finantssuutlikkus;

b) taotleja tehniline pädevus ja kogemused;

c) taotleja esitatud tööprogramm;

d) vajadusel taotleja igasugune varasem tegevus mis tahes varasema loa andmise korral;

e) hind, mida taotleja on suuteline loa hankimiseks pakkuma, kui loaga kaasneb rahalisi kohustusi.

Kaevandamist käsitleva 1993. aasta XLVIII seaduse järgi peab pakkumiskutse sisaldama esitatud pakkumiste hindamise tingimusi. Kaevandamist käsitleva 1993. aasta XLVIII seaduse järgi otsustab kontsessioonide andmise majandus- ja transpordiminister pärast esitatud pakkumiste hindamist.

Direktiivi artikli 5 lõike 2 alusel esitatakse toimingu läbiviimise ja lõpetamise tingimused ja nõuded vastavas pakkumiskutses.

(1) EÜT L 164, 30. juuni 1994, lk 3.